**PKS od nového štátneho tajomníka MPRV čaká zvyšovanie potravinovej sebestačnosti**

Potravinárska komora Slovenska (PKS) od nového štátneho tajomníka Ministerstva pôdohospodárstva a rozvoja vidieka (MPRV) SR Andreja Gajdoša očakáva účinné napĺňanie úloh Programového vyhlásenia vlády SR na roky 2020 až 2024, najmä zvyšovanie potravinovej sebestačnosti krajiny. Gajdoša na post štátneho tajomníka v stredu (12. 8.) schválila vláda.

Ako ďalej uviedla riaditeľka PKS Jana Venhartová, z pohľadu potravinárskej výroby sú najaktuálnejšími otázkami odškodnenie potravinárskych podnikov za prvú vlnu ochorenia COVID-19 a poskytnutie pomoci zo štátneho rozpočtu na rok 2020.

Ďalšou kľúčovou úlohou bude podľa Venhartovej technologická obnova a rozvoj potravinárskej výroby z Plánu obnovy Európskej únie, ako aj plnenie cieľov európskej stratégie „Z farmy na stôl“ z budúcej Spoločnej poľnohospodárskej politiky (CAP) EÚ a teda zahrnutie potravinárskych podnikov ako oprávnených žiadateľov v Strategickom pláne Slovenskej republiky.

**„Zároveň očakávame notifikáciu schém štátnej pomoci pre potravinársky priemysel a prípravu finančných nástrojov na podporu nášho odvetvia. V neposlednom rade je to odstraňovanie prekážok konkurencieschopnosti slovenských potravinárskych podnikov úpravou potravinárskej legislatívy a odstraňovanie tzv. goldplatingu,“** dodala Venhartová.

TASR